
Rheolau a manylion – Cân Actol: Bl.6 ac iau
Disgwylir cyflwyniad o’r thema â’r pwyslais ar ganu ac actio. Dylai’r gerddoriaeth lifo drwy’r perfformiad cyfan. Gall y geiriau a’r alawon fod yn wreiddiol, wedi’u cyhoeddi neu’n gyfuniad o’r ddau. Rhaid sicrhau hawlfraint os defnyddir cerddoriaeth a gyhoeddwyd yn fasnachol. Caniateir gwisgoedd, offer a set syml.
Beth yw cyfrifoldeb yr ysgol?
Cyfrifoldeb yr ysgol yw sicrhau pob caniatâd priodol ar gyfer unrhyw ddeunydd hunan-ddewisiad nad yw yn y Rhestr Testunau CYN PERFFORMIO/CYSTADLU. Mae hyn yn cynnwys geiriau, alawon, darnau o ddramâu, cyfieithiadau, addasiadau, trefniannau cerddorol a recordiadau. Dylai’r caniatâd ysgrifenedig gwmpasu’r perfformiad cyntaf, a wedi hynny, ar lwyfan, a galluogi’r Urdd, S4C ac AFANTI, y cwmni teledu sy’n darlledu i’w ddarlledu neu ei rannu drwy bob cyfrwng yn fyd-eang, yn ddi-freindal ac am gyfnod diderfyn.
Clirio hawlfraint: cam wrth gam
1. CYFRIFOLDEB YR YSGOL YW SICRHAU A CHAEL POB CANIATÂD HAWLFRAINT YSGRIFENEDIG cyn defnyddio unrhyw ddeunydd, perfformio neu gystadlu. Rhestrwch bob darn gan nodi’r teitl, yr awdur/cyfansoddwr, y cyhoeddwr, y ffynhonnell a’r union ran a ddefnyddir.
2. Nodwch unrhyw newid: mae cyfieithu, newid geiriau, trefnu neu gyfuno darnau yn addasiad ac mae angen caniatâd penodol.
3. Dewch o hyd i’r perchennog: gwiriwch y cyhoeddiad neu’r recordiad gwreiddiol; nid YouTube nac iTunes yw’r cyhoeddwr.
4. Gwnewch gais yn gynnar: defnyddiwch dempled yr Urdd a chaniatewch 4–6 wythnos. Nid yw diffyg ymateb yn ganiatâd.
5. Uwch lwythwch pob caniatâd i Borth yr Urdd
6. Cadwch dystiolaeth: ffeiliwch y caniatâd, amodau’r drwydded a manylion y cyhoeddwr; anfonwch gadarnhad at hawlfraint@urdd.org
7. Os gwrthodir caniatâd: dewiswch ddeunydd arall. Ni chaniateir perfformio na chystadlu heb ganiatad.
Paratoi’r sgript i’w chyflwyno cyn perfformio / cystadlu;
· Rhowch y thema, enw’r ysgol, rhif y gystadleuaeth a manylion cyswllt yr arweinydd ar y dudalen flaen.
· Defnyddiwch rhifau tudalennau
· Rhaid cynnwys pob cân yn llawn
· Rhaid cynnwys pob darn o’r sgript, gan nodi’n glir enw’r person/cymeriad sy’n siarad. Dylai pob darn newydd ddechrau ar linell newydd.
· Rhaid nodi hefyd os oes cerddoriaeth cefndir o gwbl.
· Rhaid nodi unryw effaith sain.
· Nodwch hyd/amser pob darn sgript, cerddoriaeth, effaith sain yn glir yn y sgript.
· Ar gyfer darnau gwreiddiol, nodwch enw awdur y sgript ac enw cyfansoddwr y gerddoriaeth.
· Ar dudalen gefn y sgript, ychwanegwch restr hawlfraint gyflawn sy’n nodi teitl pob darn, yr awdur neu’r cyfansoddwr, y cyhoeddwr neu berchennog yr hawlfraint, manylion unrhyw addasiad, a statws y caniatâd.
· Ar dudalen gefn y sgript, rhestrwch bob effaith sain a ddefnyddir, gan nodi ei ffynhonnell (e.e. YouTube) a’i theitl neu ddisgrifiad clir.
· Sicrhewch fod y sgript yn cyfateb yn union i’r perfformiad. Peidiwch ag ychwanegu darn heb glirio’r hawlfraint.
· Uwchlwythwch y sgript i Porth yr Urdd
· PEIDIWCH NEWID/ADDASU’R SGRIPT RHWNG EISTFEDDFOD GYLCH A’R SIR NA RHWNG Y SIR A’R GENEDLAETHOL Unwaith mae’r sgript wedi uwchlwytho i’r Porth, dyma’r copi terfynol.
Sut a phryd i gyflwyno
Dilynwch gyfarwyddiadau penodol Rhestr Testunau 2027 ar gyfer y fformat, y porth neu’r cyfeiriad cyflwyno a’r dyddiad cau. Cyflwynwch y sgript derfynol a’r dystiolaeth hawlfraint yn y ffordd a nodir; cadwch gadarnhad o’r cyflwyniad. Os nad yw’r trefniadau’n glir, cysylltwch â Swyddfa’r Eisteddfod neu hawlfraint@urdd.org cyn y dyddiad cau.
Gwiriad terfynol cyn anfon
· Caniatâd ysgrifenedig ar gyfer perfformio, recordio/darlledu a phob addasiad.
· Y sgript a’r rhestr hawlfraint yn cyfateb i’r perfformiad gan nodi hyd pob darn gerddoriaeth, siarad ac effaith sain
· Fformat, dull cyflwyno a dyddiad cau wedi’u gwirio yn Rheolau 2027.
Cymorth: hawlfraint@urdd.org a hawlfrainturdd2027@afantimedia.tv  ·

